Sergei Pugatšov

Sergei Pugatšov
Sergei Pugatšov (ven. Сергей Пугачёв; s. helmikuu 1963 Kostroma) on venäläinen entinen miljardööri. Hän sai sittemmin Ranskan kansalaisuuden. Pugatšov oli aiemmin kansainvälinen sijoittaja ja Vladimir Putinin tukija, mutta siirtyi sittemmin yhdeksi Venäjän hallinnon äänekkäimmistä kriitikoista.
Pugatšov oli perustamassa Mežprombankia. Hän sai haltuunsa suuren omaisuuden Neuvostoliiton hajoamisen jälkeen ja toimi pankkialan lisäksi laivanrakennusalalla ja infrastruktuurihankkeisssa. Pugatšov oli Boris Jeltsinin neuvonantaja ja sanojensa mukaan yksi henkilöistä, joiden tuella Putin nousi valtaan. Hän jatkoi Putinin tukemista tämän vallan alkuaikoina ja myönsi lainoja Venäjän hallinnolle, mikä toi hänelle lempinimen ”Putinin pankkiiri”. Pugatšov myös valittiin Venäjän liittoneuvoston jäseneksi Tuvasta. Vuonna 2008 Forbes arvioi Pugatšovin omaisuuden arvoksi kaksi miljardia dollaria. Tämä teki hänestä 50. rikkaimman Venäjän kansalaisen.
Pugatšov meni vuonna 2008 naimisiin englantilaisen Alexandra Tolstoyn kanssa. Hänen mukaansa Putin ei hyväksynyt avioliittoa englantilaisen kanssa. Venäjä myönsi Mežprombankille miljardin dollarin pelastuspaketin vuonna 2008, mutta Pugatšov väitti myyneensä pankin vuosia aiemmin, mistä Venäjä ei löytänyt näyttöä. Vuonna 2009 Pugatšov menetti oikeudet Venäjän hallintoon kytkeytyneeseen rakennushankkeeseen Moskovassa. Mežprombank menetti lupansa vuonna 2010 ja julistettiin maksukyvyttömäksi. Mežprombankin kohtalosta aloitettiin rikostutkinta, ja Pugatšov pakeni vuonna 2011 Lontooseen. Venäjä yhä vaati häneltä miljardia, jonka koki hänen olevan valtiolle velkaa. Pugatšovia pidettiin syyllisenä siihen, että rahat olivat siirtyneet sveitsiläiselle pankkitilille ja sitten muualle tavoittamattomiin. Venäjällä Pugatšovin osuus telakkahankkeista pakkomyytiin vuonna 2012. Venäjä määräsi vuonna 2014 Pugatšovin varat jäädytettäviksi maailmanlaajuisesti. Pugatšov lähti Ranskaan ja aloitti oikeuden käymisen Venäjää vastaan. Hän on vaatinut Venäjän hallinnolta 12 miljardin dollarin korvaamista.
Pugatšovin vaimo lähti pariskunnan huvilasta lasten kanssa vuonna 2016. Pugatšov pitää Venäjän taloutta nykyisellään feodalismina. Hänen mukaansa kaikista Venäjän liikemiehistä oli tehty Putinin palvelijoita eikä yksikään venäläisistä yhtiöistä enää ollut Putinille saavuttamaton. Pugatšovin mukaan Sveitsin pankit auttavat venäläisiä oligarkkeja pakotteiden kiertämisessä. Hänen mukaansa Société Générale Sveitsissä mahdollisti venäläisille virkamiehelle sadan miljoonan dollarin siirron henkilökohtaiselle venäläistilille väärennetyn Pugatšovin allekirjoituksen turvin. Hän väitti varojen tulleen ohjatuiksi Andrei Kostiniin kytkeytyville yhtiölle ja pankille.
Pugatšov asuu Ranskan suojeluksessa huvilallaan Nizzassa. Hän on sanojensa mukaan joutunut murhayritysten uhriksi sekä Isossa-Britanniassa että Ranskassa. Pugatšov avusti Catherine Beltonia kirjassa Putinin sisäpiirissä, josta kanteita nostivat Roman Abramovitš, Mihail Fridman ja Pjotr Aven. Abramovitšin lakimies piti Pugatšovia epäluotettavana lähteenä. Pugatšov on kertonut olleensa teini-ikäisestä saakka harras ortodoksi eikä hän usko Putinin ymmärtäneen paljon ortodoksisesta uskosta. Väitteensä mukaan juuri Pugatšov esitteli Putinin pappi Tihon Ševkunoville, joka myöhemmin tuli tunnetuksi Putinin rippi-isänä.